Frank Jensen (S), 2000-11-10:
Jeg vil gerne starte med at takke ordførerne for en meget positiv modtagelse af dette forslag.
Som flere ordførere var inde på, er det så det tredje og forventeligt sidste lovforslag, i hvert fald i overskuelig fremtid, på svineholdsområdet. De tre lovforslag er jo blevet til, efter at vi nedsatte arbejdsgruppen om hold af svin i januar måned 1998, som er en arbejdsgruppe, der har bestået af repræsentanter både for dyreværnsområdet og også fra landbruget samt repræsentanter for henholdsvis Fødevareministeriet og Justitsministeriet.
Vi tilkendegav allerede under den seneste valgkamp, at vi fra regeringspartiernes side ville gøre en større indsats for at sikre dyrevelfærden, når det drejer sig om hold af svin.
Nu har vi taget de indendørs hold af svin, og nu er vi så i gang med udegående svin.
Jeg skal ikke her trække forhandlingerne i langdrag, for alle har jo haft lejlighed til at stifte bekendtskab med indholdet i de enkelte bestemmelser, og jeg kan konstatere allerede her ved førstebehandlingen, at der er et meget stort flertal af partier, der har tilkendegivet, at lovforslaget med den balance, der er her, er det rigtige afsæt til en lovgivning for hold af udegående svin.
Hr. Nonbo kom med en række lidt mere morsomme kommentarer til lovforslaget.
Dem skal jeg lade være upåtalte, men når hr. Nonbo også ved fremsættelsen af det her lovforslag ikke allerede ved førstebehandlingen kunne tilkendegive Venstres endelige stillingtagen til lovforslaget, så begynder jeg selvfølgelig at få bange anelser, for sådan oplevede jeg det jo også fra Venstres ordfører i forbindelse med det seneste lovforslag om smågrise og slagtesvin, hvor vi jo gik ind og fastlagde en række velfærdsmæssige bestemmelser her.
Og netop lige på det felt tilkendegav hr. Nonbo også, at man ikke ved førstebehandlingen kunne tilkendegive det endelige resultat af Venstres afstemning.
Og det endte jo desværre med, at Venstre stemte imod ved tredjebehandlingen.
Det er selvfølgelig Venstres eget frie valg at gøre op til sidst, hvad man vil stemme, men jeg håber, at Venstre ikke også ved det her lovforslag, der jo igen har taget landbrugets synspunkter ind i behandlingen, som vi også havde gjort ved smågrisene og slagtesvinene, farer vild i dyreværnslovgivningen.
Hr. Nonbo spurgte, om der kommer yderligere initiativer på dyreværnsområdet.
Ja, det kan jeg sige at der gør.
Allerede i indeværende samling forventer vi fra regeringens side at kunne fremsætte lovforslag om slagtekyllinger, hvor der jo er et påtrængende behov for at komme med dyreværns- og dyrevelfærdsinitiativer, og hvor vi også har haft en arbejdsgruppe siddende med repræsentanter fra landbruget, der har med slagtekyllinger at gøre.
Det er et område, der jo lovgivningsmæssigt har påkaldt sig større og større opmærksomhed, dyreværnsområdet og dyrevelfærdsområdet, og det er jo helt naturligt, fordi det er noget, som partierne og i høj grad også befolkningen går op i.
Om vi kan få Enhedslisten med på lovforslaget her må tiden jo vise.
Og hvis det er det, som er Enhedslistens kongstanke, at man ligesom har lagt sig fast på én speciel model, så tvivler jeg på, at vi kan komme så langt, at vi også kan få Enhedslisten med.
Men nu må vi se. Det skal i hvert fald ikke skorte på velvilje til at gå ind i en dialog også med Enhedslisten på det her felt.
Jeg kunne mærke, at der er stærke kræfter i Enhedslisten med helt specielle standpunkter om, hvordan svin skal holdes udendørs, men vi får se.
Men tak for den positive modtagelse.